በዓረብኛ ቋንቋ የሚካሄዱ ውይይቶች ግብጽ ወደ እውነተኛው መንገድ እንድትመለስ እንደሚያስገድዳት ተገለፀ
አዲስ አበባ፦ በዓባይ ውሃ ሀብት ፍትሐዊና የጋራ ተጠቃሚነት ዙሪያ በዓረብኛ ቋንቋ ውይይቶች መካሄዳቸው ግብጽ በህዳሴው ግድብ የድርድር ሂደት የምታሳየውን ፍትሐዊነት የጎደለው አካሄድ በመተው ወደ እውነተኛው መንገድ እንድትመለስ እንደሚያስገድዳት ተገለፀ፡፡
 በኢትዮጵያ ፕሬስ ድርጅት አዘጋጅነት እና በታላቁ ህዳሴ ግድብ ማስተባበሪያ ጽሕፈት ቤት ተባባሪ አዘጋጅነት ‹‹ፍትሐዊና የጋራ ተጠቃሚነት›› በሚል ርዕሰ ጉዳይ በዓረብኛ ቋንቋ ትናንት በተካሄደው ውይይት የህዳሴው ግድብን አስመልክቶ በበርካታ የዓለም አቀፍና ማህበራዊ ሚዲያዎች እውነታውን ለማስጨበጥ በዓረብኛ ቋንቋ ከሚተነትኑት ኢትዮጵያውያን አንዱ የሆነው መሐመድ አል አል አሩሲ እንዳስታወቀው፣ እንደዚህ ዓይነት የፓናል ውይይቶች በዓረብኛ ቋንቋ መዘጋጀታቸው ሊጠናከር የሚገባው ጉዳይ ነው።
የግብጽ ማህበረሰብና መላው ዓለም በሚገባውና በሚረዳው ቋንቋ የዓባይ ውሃ እውነተኛ መነሻ ኢትዮጵያ ስለመሆኗ፣ የኢትዮጵያ የተጠቃሚነት ድርሻ፣ የማህበረሰቡ የመብራት የተጠቃሚነት ደረጃ እና ሌሎቹንም እውነታዎች እንዲገነዘብ ያስችላል ብሏል፡፡
የዓለም ማህበረሰብ እነዚህን እውነታዎች እየተረዳ በመጣ ቁጥር ግብጽ በበርካታ ሚሏያዎቿ የህዳሴ ግድብን በተመለከተ ስታሰራጨው የኖረቻቸውን መረጃዎች ውሸት መሆናቸውን ለማሳየት የተሻለ ዕድል እንደሚፈጥር አመልክተው፣ ውሸት እውነት ሲመጣ እየተናደ የሚሄድ በመሆኑ ኢትዮጵያ ከዚህ በተሻለ አቅም እውነታውን ማስተዋወቅ፣ መናገርና ማስረዳት ከቻለች ግብጽ የያዘችውን አቋም በማላላት ወደ እውነታውና ወደ ፍትሐዊ ተጠቃሚነት መምጣቷ እንደማይቀር በርካታ ማሳያዎች መኖራቸውን አስረድቷል፡፡ 
የዓባይን ወንዝ በተመለከተ እስከአሁን ባለው ሂደት የዓለም ማህበረሰብ በግብጽ በኩል በተነገረው የተሳሳተ ትርክት የተሳሳተ ምልከታ ቢኖረውም በጥቂት ወራት በተፈጠረው ንቅናቄ እውነታውን ለማወቅ እንዲነሳሳ ማድረግ ተችሏል። በግብጽ መንግሥት አቋም ላይ የተለያዩ ተጽኖዎች መፍጠር መቻሉን፤ በጉዳዩ ላይ ጥያቄዎች ከተለያዩ አቅጣጫዎች መነሳት መጀመራቸውንም አመልክቷል፡፡
የኢትዮጵያና ሱዳን ዓለም አቀፍ ግንኙነት ተንታኝ ጋዜጠኛ ሀሊ ያህያ በበኩሉ፣ በህዳሴው ግድብ ዙሪያ የሚደረጉ ድርድሮች ሆኑ ውይይቶች አስፈላጊውን ፍሬ ማፍራት እንዲችሉ በተለያዩ ቋንቋዎች አስፈላጊውን
 መልዕክት ማስተላለፍ እንደሚገባ ገልጿል፡፡
በተለይም የግብጽ ወንድሞቻችን የኢትዮጵያ መልዕክት መሰማትና ማዳመጥ የሚችሉት በዓረብኛ ቋንቋ ሲነገራቸው በመሆኑ ከዚህ በፊት በተናጠል በማህበራዊ ሚዲዎች ለማድረስ ሲሞከርበት የነበረውን መንገድ እንደዚህ አቀናጅቶና አደራጅቶ ለዓለም ማህበረሰብ ማሳወቁ ድርድሩን ወደ እውነተኛ መንገድ እንዲመጣ ያስችላል የሚል እምነት እንዳላቸው ተናግሯል፡፡ 
በዓረብኛ ብቻ ሳይሆን የኢትዮጵያ አጎራባች አገራትና የዓለም ማህበረሰብ በሚግባባባቸውና በሚሰማቸው ዓለም አቀፍ ቋንቋዎች የአባይ ውሃ ባለቤት በሆነችው ኢትዮጵያ ላይ እየተፈፀመባት ያለውን በደል በግልጽ በማሳወቅ የዓለም ማህበረሰብ ለእውነትና ለፍትህ ከኢትዮጵያ ጎን መቆም እንዲችል በሰፊው ርብርብ ማድረግ እንደሚገባም አሳስቧል፡፡
በሱዳን ዩኒቨርሲቲዎች በዓረብኛና በሌሎች ቋንቋዎች የንጽጽር ትምህርት የሦስተኛ ዲግሪያቸውን በመሥራት ላይ ያሉት ኢትዮጵያዊ ኢብራሂም ሐሰን (አቡ ሀዳፍ) በበኩላቸው ስለዓባይ ጉዳይ እውነቱን ለዓለም ማህበረሰብ መናገርና መግለፅ የእምነት፣ የብሔር፣ የጎሳ ጉዳይ ሳይሆን የዜግነት ጉዳይ እንደሆነ ተናግረዋል፡፡ 
በእንደዚህ አይነት የፓናል ውይይቶች የዓለም ማህበረሰብ በህዳሴው ግድብ ጉዳይ የሚተላለፉ መልዕክቶችን በማጥራት በርካታ የሚያውቃቸውና የሚገነዘባቸው እውነታዎች መኖራቸውንም ገልፀዋል፡፡ 
የኢትዮጵያን ጥቅም ለማስከበርና እውነታውን ለዓለም ማህበረሰብ ለማሳወቅ ሰለቸኝ፣ ደከመኝ ሳይሉ ቀን ከሌት ለመሥራት ኢትዮጵያውያን የተነሱበት ወቅት በመሆኑ መንግሥት እንዲህ አይነት ምቹ ሁኔታዎችን በስፋት በመፍጠር ለአገራቸው የዜግነት ግዴታቸውን እንዲወጡ ማስቻል እንደሚገባውም አመልክተዋል፡፡ 
የኢትዮጵያ ፕሬስ ድርጅት በዓረብኛ ቋንቋ (በውጭ ቋንቋዎች) በዓባይ ወንዝ ውሃ አጠቃቀም ዙሪያ ፍትሐዊና የጋራ ተጠቃሚነት እንዲኖር የሚያስችል የፓናል ውይይት ሲያደርግ የአሁኑ ለሁለተኛ ጊዜ ሲሆን በቀጣይም ተመሳሳይ ውይይቶችን አጠናክሮ እንደሚቀጥል የድርጅቱ ዋና ሥራ አስኪያጅ አቶ ጌትነት ታደሰ በወቅቱ አስታውቀዋል፡፡
አዲስ ዘመን ሰኔ 19/2012
ሙሐመድ ሁሴን